Tiener speel klaar met Simona Halep | Netwerk24
Tiener speel klaar met Simona Halep
06 Junie 2019 15:15
Sy het van haar eerste wedstryd af naby aan die afgrond gespeel en Donderdag is Simona Halep toe die deur gewys in die Franse Ope-tennistoernooi.
Amanda Anisimova het Donderdag ’n skokoorwinning oor Simona Halep, die verdedigende kampioen, in die kwarteindronde van die Franse Ope behaal. Foto: AP
Die 17-jarige Amanda Anisimova van Amerika het die verdedigende vrouekampioen in die kwarteindronde met 6-2, 6-4 verslaan.
Halep, die derde gekeurde, het daarna gemik om die eerste vrou te word wat haar titel behou sedert die Belg Justine Henin dit tussen 2005 en 2007 drie in ’n ry gemaak het.
Anisimova is die eerste speler wat in die 2000’s gebore is om die halfeindronde van ’n Grand Slam-toernooi te haal. Sy kan die eerste tiener word om die Franse Ope-trofee te lig sedert die Kroaat Iva Majoli dit in 1997 vermag het.
Anisimova se teenstander in Vrydag se halfeindronde is die Australiër Ashleigh Barty, wat Madison Keys van Amerika met 6-3, 7-5 geklop het.
Die 23-jarige Barty is die agtste gekeurde en sal in haar eerste Grand Slam-halfeindstryd speel.
“Dit is soveel meer as wat ek ooit kon vra. Dit is een van die beste wedstryde wat ek nog gespeel het,” het Anisimova ná die wedstryd gesê.
Die ander halfeindstryd is tussen Johanna Konta van Brittanje en die Tsjeg Marketa Vondrousova. – Reuters
Meer oor: Simona Halep | Tennis | Amanda Anisimova | Franse Ope
Goffin se boffin gaan Halep nou help